Nafarroako Parlamentuko Mahaiak, 2020ko ekainaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako gaurkotasun handiko galdera, bizitzeko gutxieneko diru-sarreraren kudeaketa eskualdatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2020ko ekainaren 8an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballerok, Erregelamenduan ezarritakoaren babesean, gaurkotasun handiko honako galdera hau aurkezten du, Nafarroako Gobernuko lehendakariak hurrengo Osoko Bilkuran ahoz erantzun dezan:

Maiatzaren 29an, Espainiako Gobernuak bizitzeko gutxieneko diru-sarrera –muturreko pobreziari aurre egitea bilatzen duen eskubide sozial bat– onetsi zuen Ministroen Kontseilu berezi batean.

Ministroen Konseiluaren bilkura hartan orobat onetsi zen Nafarroako Foru Komunitateari eskualdatzea horren kudeaketa.

Nafarroan urteak dira errenta-bermeen sistema bat ezarri zela, zeina 15/206 Foru Legea onetsi zenean sartu baitzen indarrean; haren bidez, gizarteratzeko eta errenta bermaturako eskubideak arautu ziren.

Arau horrek Nafarroa Estatuan aitzindari bihurtu zuen, gutxieneko errenten programa publikoak ezartzeari dagokionez. Onetsitako errenta 600 eurotik (pertsona indibidualentzat) 1.222 eurora (sei kide edo gehiagoko familientzat) bitartekoa da.

Errenta bermatuaren aplikazioaren emaitzak apartak izan dira pobreziaren aurkako borrokan.

Errenta bermatua ezarrita zegoen lehendabiziko urtean, Nafarroan % 44,5 jaitsi zen pobrezia larriaren tasa, % 4,7tik % 2,6ra jaitsi baitzen; horrek esan nahi du 13.448 pertsonak utzi ziotela egoera horretan egoteari. Bitartean, pobrezia larriaren tasa % 9,2koa zen Espainia osoan.

2018an 36.303 pertsonak jaso zuten errenta bermatua, eta horietako 13.233 neska-mutikoak ziren; hau da, % 36,46. Halaber, lan egiteko adina zeukaten jasotzaileen % 30ek lan-kontraturen bat eduki zuten urtean zehar.

Nafarroako Gobernuaren estimazioen arabera, 2020an 15.000 familia-unitate inguruk jasoko dute errenta bermatua, eta COVID-19ak ekarri duen egoera ikusita, pentsatzekoa da gutxienez ere beste 1.000 familiak jaso beharko dutela errenta bermatua.

Hortaz, Nafarroak orain dela 3 urte baino gehiago indartu zuen, nabarmen indartu ere, pobrezia larriaren aurkako borroka, errenta bermatua onestean.

Pedro Sánchez Espainiako Gobernuko lehendakariak berak, maiatzaren 31an emandako prentsaurreko batean, eredu gisa aurkeztu zuen Nafarroa, errenta-bermeen programen kudeaketari dagokionez; adierazi zuenez, Nafarroa “erreferentzia izan da” eta “modu berritzaile batez” garatu ditu bizitzeko gutxieneko diru-sarreraren gisa bereko politikak.

Hortaz, bizitzeko gutxieneko diru-sarrera Nafarroari eskualdatu izanak eta Espainiako Gobernuko lehendakariaren adierazpenek blindatze juridiko eta aitortza politiko oso bat izan behar dute Nafarroako errenta bermatuari dagokionez.

Horregatik guztiagatik, hauxe jakin nahi dugu:

Nafarroako Gobernuak zer balorazio egiten du Nafarroari bizitzeko gutxieneko diru-sarrera eskualdatu izanari buruz eta zenbatekoa uste du izanen dela Espainiako Gobernuak horretarako eginen duen ekarpen ekonomikoa?

Iruñean, 2020ko ekainaren 1ean

Foru parlamentaria: Marisa de Simón Caballero